
Αξιότιμε κύριε Υπουργέ,


Η πληροφορία για την κατάργηση του μειωμένου συντελεστή ΦΠΑ για τις επιχειρήσεις των Κυκλάδων που ακούστηκε τις προηγούμενες ημέρες δημιούργησε πανικό και ανησυχία στην περιοχή. Αυτήν τη στιγμή, κατά την οποία το θέμα έχει λήξει με αίσιο τρόπο, θέλουμε να σας ευχαριστήσουμε για την άμεση, ουσιαστική και αποτελεσματική ανταπόκριση στο αίτημα του Επιμελητηρίου μας  σχετικά με το θέμα αυτό.

Η αντικειμενικά δύσκολη εποχή που διανύει η οικονομία της περιοχής μας σε συνδυασμό με τη συρρικνωμένη τουριστική περίοδο και τη μειωμένη κίνηση επισκεπτών έχει δημιουργήσει ένα πολύ αρνητικό κλίμα και προβλέψεις για ένα δυσοίωνο μέλλον στους 15.500 επιχειρηματίες των Κυκλάδων.

Η διατήρηση του μειωμένου συντελεστή ΦΠΑ για τις Κυκλάδες δίνει μια σημαντική ανάσα στις επιχειρήσεις μας ενισχύοντας την ανταγωνιστικότητά τους αλλά και επιφέροντας πολλά συμπληρωματικά οφέλη (διατήρηση των τιμοκαταλόγων στις τουριστικές επιχειρήσεις, μη αλλαγή στις ταμειακές μηχανές κλπ.). 

Θα τολμούσαμε να πούμε ότι η δική σας απόφαση αποτελεί ένα από τα πρώτα ουσιαστικά μέτρα εφαρμογής της συνταγματικής επιταγής για σεβασμό στην ιδιαιτερότητα των νησιωτικών περιοχών της χώρας μας, παρότι η συγκεκριμένη απόφαση διατηρεί το υφιστάμενο καθεστώς.

Ευχόμαστε να δοθεί η δυνατότητα και σε άλλα νομοθετήματα της κυβέρνησής σας να εφαρμοστεί μία καλύτερη νησιωτική αλλά και κοινωνική πολιτική, ειδικά τώρα που η συγκεκριμένη διαμόρφωση του οικονομικού περιβάλλοντος, οδηγεί στα όρια της βιωσιμότητας μεγάλο αριθμό επιχειρήσεων.

